題長興陳朝檜
作者：王洋
朝代：宋

paragraphs: 蒼髯石根皴皵膚，夭矯枝榦中半枯。
有如老人自離立，亭亭不用兒孫扶。
六朝兵戈日相逼，晚向陳隋生道側。
不知何計脱鋒鋩，三十六中居上策。
臨春結綺迷仙處，晉王只用陳船渡。
車書從此稍通津，無乃培根偶堅固。
百年已長復百年，邑人說自曾髙傳。
即此兒孫作父祖，只應相對猶依然。
桃葉桃根即零落，獨保長年應澹泊。
老人果解復嬰兒，分我一丸童子藥。